Čo chcem? – Ako kandidát na primátora mesta Gelnica

Alebo radšej: Moje priority? 
Vzhľadom k tomu, čo som už o sebe napísal - nechcem, nemôžem a nebudem populisticky sľubovať nič, čo by sa síce dobre čítalo, ale už pri písaní by som vedel, že to nebudem môcť splniť. Preto aj moja kampaň bude iná - neštandardná. Žiadne populistické sľuby, ale úprimná ponuka. Keďže si svoju kampaň pripravujem sám a osobne – všetko, čo ponúkam je autentické a úprimné... 
V kampani nechcem nikoho hodnotiť, ani sa s nikým porovnávať – pokiaľ to bude možné, toto rád prenechám len voličom...
Objektívne – najbližšie roky budú vzhľadom na rezonujúcu konsolidáciu veľmi náročné vo všetkých smeroch a pre všetkých – pre jednotlivcov, rodiny, komunity, samosprávy aj regióny. Tento fakt som zohľadnil aj pri formulovaní svojho volebného programu.
 
1. [bookmark: _Hlk226105388]Moja kandidatúra je založená na tom, že kandidujem na funkciu primátora za seba, za rodinu, za všetkých Gelničanov, ktorí zdieľajú rovnaké hodnoty ako ja a za všetkých, ktorí si prajú mať z Gelnice miesto na dôstojný život.
2. Základom môjho riadenia - mojich rozhodnutí a prijímaných opatrení bude verejný záujem na komunálnej úrovni - náš záujem. 
3. Predstava, že primátor je génius, ktorý vie všetko, vie všetko najlepšie a všetko dokáže sám, je číra ilúzia alebo utópia. Preto pri napĺňaní nášho záujmu budem spolupracovať s každým, kto bude mať seriózny a konštruktívny záujem podieľať sa na formovaní tohto nášho záujmu, či už to budú poslanci MsZ, zamestnanci MsÚ, mestských organizácií a spoločností, neziskové organizácie, iné organizácie, právnické osoby alebo fyzické osoby. Som presvedčený, že v Gelnici žije množstvo šikovných ľudí, v ktorých drieme obrovský potenciál, ktorý je trestuhodné efektívne nevyužiť – v prospech nás všetkých. Mám za to, že je prirodzenou povinnosťou primátora - dať príležitosť a podporiť v rámci možností každého, komu na tomto meste záleží a chce pre mesto niečo pozitívne urobiť. V jednote je sila. Ak budem primátor - chcem budovať zdravú komunitu, nie ju polarizovať. 
4. Jedným z hlavných cieľov mojej kandidatúry je masívna „mobilizácia“. Chcem mobilizovať: 
a) V prvom rade tých ľudí - voličov, ktorí  z rôznych dôvodov (najčastejšie asi z frustrácie) voliť ani nechodia – aby prišli a svojim hlasom prispeli k zvoleniu svojho lídra. Čím viac hlasov – tým silnejší mandát a väčšia zodpovednosť. Rozhodujú totiž tí - ktorí volia, nie tí - čo voliť neprídu.
b) Tých, ktorí strácajú vieru v spravodlivosť a férový prístup, ktorí strácajú chuť pracovať pre Gelnicu – aby to nevzdávali. Každý, kto pracovať vie, chce a odvádza skvelú prácu, musí cítiť podporu a istotu. Takých zamestnancov si treba vážiť a motivovať ich. Len s takými prídu aj úspechy.
c) Tých, ktorí  neveria v rovnosť príležitostí – neveria, že by sa mohli presadiť len vďaka svojim predpokladom, schopnostiam a šikovnosti - aby nerezignovali, dali o sebe vedieť a pomohli kreovať novú, lepšiu Gelnicu – našu Gelnicu. 
d) Všetkých tých, ktorí zdieľajú rovnaké hodnoty ako ja, sú nezávislí, majú predpoklady a ambície rozhodovať o najdôležitejších otázkach týkajúcich sa mesta, aby zvážili záujem o aktívne zapojenie sa do komunálnej politiky kandidatúrou na funkciu poslanca Mestského zastupiteľstva, za niektorý z volebných obvodov. Uvítam, ak sa mi takí kandidáti ozvú, aby sme mohli aj v kampani spolupracovať a prezentovať sa ako tím... Aj primátor sám zmôže veľa, ale s podporou poslancov - neporovnateľne viac. Primátora a poslancov by mal spájať spoločný cieľ, ich spolupráca by mala byť konštruktívna, preto ak dochádza k zásadným rozporom – niekde je problém...
5. „Od šťastného detstva po pokojnú starobu.“ Mojim cieľom je budovať mesto Gelnica ako moderné mesto s charakterom. Ako mesto, kde sa dobre žije, kde sa jeho občania cítia dobre, bezpečne a ktoré im dokáže poskytnúť minimálne všetko to, čo je pre každodenný život v meste potrebné a žiadúce (v rámci kompetencií a pôsobnosti) a to pre všetky vekové kategórie! Druhá strana tejto mince je to, že budem prijímať opatrenia na odstránenie alebo minimalizovanie negatívnych javov a rizík, ktoré sú v protiklade s týmto cieľom.
6. Budem dbať na transparentné, zodpovedné, efektívne a citlivé nakladanie s majetkom a finančnými prostriedkami Mesta Gelnica. Vzhľadom na aktuálny trend znižovania príjmov plynúcich do mestskej kasy z podielových daní, infláciu, ako aj konsolidáciu verejných financií, ale tiež aktuálnu komplikovanú finančnú situáciu mestskej kasy, bude táto úloha nevyhnutná, mimoriadne dôležitá a zároveň náročná – bude vyžadovať systémovú konsolidáciu na komunálnej úrovni... (ľudovo povedané – šetriť a tam, kde sa šetriť nedá, musí byť dôsledná efektívnosť), pretože ďalšie zadlžovanie nie je cesta! Minimálne každý, kto spláca nekonečné úvery vie, o čom hovorím...  K článku o tom, že Gelnica je šiestym najzadlženejším mestom na Slovensku, sa súčasný primátor na facebookovej stránke mesta vyjadril... Ale výdavky nie sú len ním spomenuté veľké investície... Je to aj množstvo menších výdavkov, ale najmä komplexná a komplikovaná téma! Že sa niečo za niekoľko rokov urobilo? Samozrejme, že áno. Ale koľko a ako? Veľa? Málo? Kvalitne? Účelne? Systémovo? Efektívne? Transparentne? Nech si každý odpovie... Ak má byť úroveň zadlženosti rozumne odôvodnená investíciami, tak ja si jedno z najzadlženejších miest predstavujem úplne inak! 
7. V súvislosti s nevyhnutnou konsolidáciou zabezpečím komplexnú revíziu všetkých výdavkov, príjmov, pohľadávok aj záväzkov, s cieľom identifikácie „čiernych dier“, rezerv a rizík. Stopnem neefektívne výdavky. V prípade pohľadávok budem po starostlivom zvážení všetkých súvislostí, dôsledne vymáhať ich plnenie. K verejným financiám budem pristupovať ako k rodinnému rozpočtu – t. z. maximálne racionálne a zodpovedne. 
8. Zabezpečím komplexnú revíziu najmä nehnuteľného majetku Mesta Gelnica (pozemky, budovy a stavby) a ich účelové využitie. Rovnako zabezpečím zmapovanie a  revíziu využívania mestských nehnuteľností so zameraním na právny titul a dohodnuté podmienky užívania - v kontexte platných všeobecne záväzných právnych predpisov a všeobecne záväzných nariadení Mesta Gelnica, najmä z hľadiska efektívnosti, účelnosti a primeraného maximálneho verejného úžitku. Pre každú nehnuteľnosť vo vlastníctve Mesta budem hľadať zmysluplné využitie – pre mesto, mestské organizácie a spoločnosti alebo pre Gelničanov!
9. [bookmark: _Hlk231589507]S cieľom maximálneho využitia potenciálu Zimného štadióna, budem hľadať zmysluplné riešenia pre jeho celoročné využitie, s dôrazom na aktívne trávenie voľného času.
10. V úzkej súčinnosti s riaditeľmi mestských organizácií, konateľmi mestských obchodných spoločností, ale aj predstaviteľmi neziskových organizácií angažujúcich sa vo verejnom záujme, vytvorím funkčný systém úzkej spolupráce a zmaximalizujem „prínos“ (úžitky) z ich činnosti pre verejný záujem a  mesto Gelnica.
11. V rámci nevyhnutnej konsolidácie – v úzkej súčinnosti s vedúcimi oddelení MsÚ, riaditeľmi mestských organizácii a konateľmi mestských obchodných spoločností prehodnotím organizačnú štruktúru aj jednotlivé pracovné pozície (v rámci MsÚ, mestských organizácií aj spoločností) s cieľom ich optimalizácie, resp. transformácie. Každé pracovné miesto financované z mestského rozpočtu, alebo zdrojov akokoľvek napojených na Mesto Gelnica musí byť odôvodnené všeobecne záväzným právnym predpisom, alebo objektívnou potrebou a musí mať pracovnú náplň zodpovedajúcu rozsahu úväzku tak, aby bol pracovný čas každého zamestnanca efektívne využitý na plnenie pracovných úloh... 
12. V rámci nevyhnutnej konsolidácie – budem v úzkej súčinnosti s vedúcimi oddelení MsÚ, riaditeľmi mestských organizácií a konateľmi mestských obchodných spoločností zefektívňovať (konsolidovať) procesy a činnosti, s cieľom dosiahnutia dlhodobej maximálnej efektívnosti.
13. Budem podporovať činnosť a rozvoj mestských organizácií, nebudem podporovať šedú ekonomiku, ale podnikateľskú činnosť a rozvoj mestských obchodných spoločností – efektivita použitia verejných finančných prostriedkov na úhradu tovarov a služieb dodaných alebo poskytnutých mestskými organizáciami a obchodnými spoločnosťami sa tým znásobuje. Maximálne využitie potenciálu mestských organizácií a spoločností pri zabezpečovaní úloh bude mojou prioritou.  
14. Formou rozhodnutí jediného spoločníka vo vzťahu k spoločnostiam, ktorých je Mesto Gelnica zakladateľom, budem podľa potreby a v rámci možností prijímať opatrenia na transformáciu ich podnikateľskej činnosti s cieľom rozšírenia ponuky poskytovaných služieb a zvýšenia ich kvality, zvýšenia pridanej hodnoty predávaných tovarov a poskytovaných služieb a rozšírenia aktivít s orientáciou na zhodnotenie lokálnych surovín – toto nie sú frázy, už mám pripravený konkrétny plán...
15. Budem prijímať racionalizačné opatrenia na zníženie spotreby energií (el. energia, teplo, plyn) a vody v mestských nehnuteľnostiach.
16. „Transparentné mesto“ – toto heslo bude „alfou a omegou“ všetkých rozhodnutí.
17. [bookmark: _Hlk231590521]Budem podporovať aktivity, ktoré budú mať pozitívny vplyv na tvorbu pracovných miest a znižovanie úrovne nezamestnanosti v meste Gelnica.
18. Som si vedomý, že Gelnica nie je len sídlisko a „staré mesto“. Že sú tu aj ďalšie časti (uvádzané v abecednom poradí) - Háj, Legy, Mária Huta, Perlová dolina a Slovenské cechy pričom každá časť má svoje špecifiká a potreby a že všade žijú Gelničania... 
19.  Ako zásadné problémy Gelnice vnímam nedostatok parkovacích miest – najmä na sídlisku, poškodené chodníky, cesty, obrubníky, na niektorých miestach chýbajúce osvetlenie, absenciu dominánt aj niektorých služieb.... – skrátka, je toho dosť, čo tu absentuje, nefunguje, potrebuje opraviť alebo je potrebné zabezpečiť..., aby slovné spojenie „naša krásna Gelnica“ neznelo ako sarkazmus.
20. Budem podporovať všestranný rozvoj mesta (ako celku), vrátane prímestskej rekreačnej lokality Turzov. 
21. V súvislosti s budovaním „našej“ Gelnice budem iniciovať zavedenie participatívneho rozpočtu – nástroja, ktorý umožňuje občanom priamo sa zapojiť do rozhodovania o návrhoch, ktoré iniciovali občania, o budúcej vízii a podobe mesta tak, ako to vidia jeho obyvatelia a o prerozdelení časti verejných zdrojov, ktoré mesto pre tento účel vyčlení.
22. V súvislosti so zvyšovaním kvality života v Gelnici pre všetky vekové skupiny, budem okrem iného vytvárať podmienky pre vytvorenie prirodzeného korza v línii: sídlisko – „staré mesto“ – Zámčisko – Turzov, vrátane vytvorenia oddychovej a relaxačnej zóny v prirodzenom tieni stromov, bokom od hluku ulíc a ciest - na Zámčisku a hľadania zdrojov na dobudovanie verejného osvetlenia v úseku medzi intravilánom a Turzovom.
23. V rámci podpory cestovného ruchu a zvýšenia atraktivity a návštevnosti mesta Gelnica budem rozvíjať ľahké turistické trasy v líniách: 
· „staré mesto“ – lesopark (Majáles Platz) – vyhliadka Gloriet,
· „staré mesto“ – vyhliadka Klimo a
· „staré mesto“ – vyhliadka Bognár.
24. S cieľom vytvorenia podmienok pre aktívny telesný rozvoj a pohybové aktivity vytvorím podmienky pre vybudovanie nekomerčnej zóny vybavenej širokým spektrom workoutového náradia na komplexný tréning celého tela na čerstvom vzduchu.
25. Budem podporovať plánovanú investíciu KSK do areálu Turzovských kúpeľov a rozvíjať Turzov ako prímestskú relaxačnú a oddychovú zónu.

Na záver zdôrazňujem, že nekandidujem „proti nikomu“, preto odmietam označenie „protikandidát“, „súper“, ale aj pojmy ako „súboj“, „víťazstvo“ a pod. Voľby sú voľby – vážna udalosť, nie súťaž krásy, ani bojová aréna. Nebudem bojovať s inými kandidátmi, lebo voľby nepovažujem za boj o koryto. Nebudem kšeftovať so špekulantmi a hazardovať s dôverou, preto si nebudem kupovať hlasy voličov (darmi, sľubmi, dohodami, výhodami...), ktoré v konečnom dôsledku zaplatí aj tak mestský rozpočet... Ja ponúkam: temperamentné pracovné nasadenie, férový prístup, rovnosť príležitostí a podporu šikovným. Uchádzam sa o hlasy voličov, o dôveru a mandát. Ten, kto získa najvyšší počet hlasov, bude lídrom - nie víťazom, získa len mandát na správu vecí verejných (kľúč k zodpovednosti za život v meste na najbližšie roky), nie nadvládu nad voličmi, resp. občanmi mesta!

